Virallinen lehti nro C 013 , 18/01/1999 s. 0002



KIRJALLINEN KYSYMYS E-0334/98 esittäjä(t): Thomas Megahy (PSE) komissiolle (17. helmikuuta 1998) Aihe: Yhdysvaltojen viranomaiset ja konsulisuhteita koskevassa Wienin yleissopimuksessa taattujen oikeuksien loukkaaminen Amerikan yhdysvalloissa odottaa parhaillaan kuolemantuomionsa täytäntöönpanoa 60-100 ulkomaalaista. Ainakin kahdeksan heistä on Euroopan unionin jäsenvaltioiden kansalaisia. Konsulisuhteita koskevan Wienin yleissopimuksen, jonka myös Yhdysvallat on allekirjoittanut, 36 artiklan mukaan jokaisen tällaisessa tilanteessa olevan ulkomaalaisen pitäisi saada olla yhteydessä konsuliinsa. Vain harvoille tuomituista vangeista on sallittu se. Koska komissio on sitoutunut ottamaan esille ihmisoikeuskysymykset kauppaneuvottelujen yhteydessä ja muilla asiaankuuluvilla foorumeilla, tekeekö se näin myös tämän ihmisoikeuksiin ja sivistyneeseen käytökseen kohdistuvan selvän loukkauksen suhteen? Komission jäsenen Sir Leon Brittaninkomission puolesta antama täydentävä vastaus (22. kesäkuuta 1998) Komissio kiittää Arvoisaa parlamentin jäsentä siitä, että hän on saattanut asian komission tietoon, ja avusta, jota hän on antanut sinä aikana, kun komissio on tutkinut asiaa. Komissio havaitsi, että ainakin joissakin Arvoisan parlamentin jäsenen mainitsemissa tapauksissa Yhdysvallat on todellakin laiminlyönyt Wienin yleissopimuksesta johtuvia velvoitteitaan. Lisäksi Yhdysvaltojen hallitus myöntää tämän ainakin yhdessä näistä tapauksista ja on esittänyt anteeksipyyntönsä kyseisen ulkomaan kansalaisen hallitukselle. Arvoisan parlamentin jäsenen loukattuihin Euroopan unionin kansalaisiin kohdistuvan huolestumisen perusteella Washingtonissa pidettiin 28. toukokuuta 1998 kokous komission Washingtonissa sijaitsevan edustuston, jäsenvaltioiden konsulien ja Yhdysvaltojen ulkoasiainministeriön edustajan kesken. Ainakin joissakin Arvoisan parlamentin jäsenen mainitsemissa tapauksissa jäsenvaltiot vahvistivat, että jotkut Yhdysvaltojen valtiollisten viranomaisten toimielimet eivät ole näyttäneet noudattavan Wienin yleissopimuksen mukaisia velvoitteita. Asianomaisten jäsenvaltioiden konsuliviranomaiset käsittelevät parhaillaan näitä tapauksia. Komissiolle on lisäksi vakuutettu, että Yhdysvaltojen ulkoasiainministeriö tekee kaikista tapauksista, parlamentin jäsenen kysymyksessä esitetyt unionin kansalaiset mukaan lukien, omia tutkimuksiaan, joiden tulokset ovat pian saatavilla. Neuvoston puheenjohtajamaa on tehnyt viime aikoina oman selvityksensä Yhdysvaltojen eri osissa vallitsevasta tilanteesta. Jäsenvaltiot myöntävät, että suurin ongelma on pikemminkin paikallisten viranomaisten tietämättömyys Wienin yleissopimuksesta johtuvista velvoitteista kuin tahallinen piittaamattomuus. Yhdysvaltojen ulkoasiainministeriö korjaa ongelmaa jakamalla valtiollisille ja paikallisille viranomaisille konsulioikeuksia koskevaa kirjasta ja vaatimalla jokaista osavaltiota nimeämään konsuliasioista vastaavan koordinaattorin. Komissio on sitoutunut ihmisoikeuksien ja ihmisten perusvapauksien edistämiseen suhteissaan kaikkiin kolmansiin maihin. Kuolemanrangaistuksen langettaminen on erityisenä huolenaiheena, ja komissio toimii läheisessä yhteistyössä neuvoston kanssa varmistaakseen, että Euroopan unioni esittää asianmukaiset vetoomukset hallituksille, Yhdysvaltojen hallitus mukaan lukien, erityisesti niissä maissa, joissa tätä asiaa koskevia kansainvälisiä velvoitteita ei ole noudatettu. Kyseisillä vetoomuksilla korostetaan, että Euroopan unioni on sitoutunut vahvasti kuolemanrangaistuksen maailmanlaajuiseen poistamiseen, ja että se vaatii, että maissa, joissa rangaistus on yhä käytössä, rangaistus pannaan täytäntöön tiettyjen vähimmäisvaatimusten mukaisesti. Komissio osallistuu täysipainoisesti yhteisen ulko- ja turvallisuuspolitiikan yhteydessä keskusteluun, joka koskee Yhdysvaltojen Wienin yleissopimuksen velvoitteiden noudattamatta jättämistä sekä sen noudattamaa käytäntöä muiden kansainvälisten asiakirjojen osalta, kansalaisoikeuksia ja poliittisia oikeuksia koskeva kansainvälinen yleissopimus mukaan lukien. Jos Yhdysvaltojen osalta päätetään ottaa esille joko erityistapaukset tai asia yleensä, neuvoston puheenjohtajamaan on tehtävä se Euroopan unionin puolesta asiaankuuluvalla tavalla sen ihmisoikeuspolitiikan mukaisesti. Komissio jatkaa tämän asian seuraamista tarkasti.